มันนี่ทูเดย์
ขายทอดตลาด
27 ก.ค. 2559

ขายทอดตลาด
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ระหว่างวันที่ 1-21 ส.ค.นี้ กรมร่วมกิจกรรมงานตลาดคลองผดุงกรุงเกษม จัดงานประมูลขายทอดตลาด โดยนำสินทรัพย์ทั้งบ้าน ที่ดิน และคอนโดมิเนียมกว่า 156 รายการ คิดมูลค่ากว่า 315 ล้านบาท รวมทั้งสังหาริมทรัพย์กว่า 202 รายการ มูลค่ากว่า 16.53 ล้านบาท เช่น เครื่องใช้ไฟฟ้า เฟอร์นิเจอร์ อุปกรณ์คอมพิวเตอร์ เครื่องประดับ พระพุทธรูป และที่น่าสนใจคือแสตมป์ทั้งในประเทศและต่างประเทศรวมมูลกว่า 15 ล้านบาท มาประมูลด้วย
เว้นภาษีเงินฝาก
นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า คณะรัฐมนตรี (ครม.) อนุมัติมาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต ของธนาคารเพื่อการเกษตรและสหกรณ์การเกษตร (ธ.ก.ส.) ที่มีลักษณะเดียวกับการประกันชีวิต แต่ไม่เป็นที่นิยมมากนัก มติ ครม.ครั้งนี้จะทำให้ผู้ฝากเงินเพื่อสงเคราะห์ชีวิตจะได้รับสิทธิประโยชน์ตามมาตรา 47 (1) (ง) แห่งประมวลรัษฎากร ที่นำค่าเบี้ยปีละไม่เกิน 1 แสนบาท ไปหักลดหย่อนภาษีได้ด้วย มีผลสำหรับเงินได้ประจำปี  2559 เป็นต้นไป